Tiszteleti tagság: Visy Zsolt

A Magyar Régészeti és Művészettörténeti Társulat kitüntető díjai kapcsán talán a legnehezebb feladatuk a tiszteleti tagokat laudáló kollégáknak van, hiszen minden esetben a szakma által elismert életmű méltatása helyett csupán néhány elem bemutatására van lehetőség. Vállalásomat az is nehezíti, hogy a Pécsi Tudományegyetem professor emeritusának fő tevékenysége a római korszakot öleli át, míg magamat őskoros régészből az örökségvédelem területére átnyergelő szakembernek tartom.

Visy Zsolt kutatási területe és érdeklődése kiterjed a római provinciális régészetre és császárkori történetre, az ókeresztény régészetre, a római határvédelemre, csapattörténetre, a romanizációra, a római epigrafikára, bizonyos technikatörténeti kérdéskörök, illetve lelőhelytípusok (mint például római fürdők) vizsgálatára, a dákok történetére és régészetére, a légi régészetre, illetve világörökségi, örökség- és műemlékvédelmi területekre. A Magyar Tudományos Művek Tára a vázolt témakörökből a szerzőtől több mint 420 tételt tart nyilván, közülük közel 30 az utóbbi négy évben keletkezett. Nem szerepel ezek között a Visy Zsolt 75. születésnapjára 2019-ben megjelent kötet, melyhez nyolc ország 44 kutatója adott tanulmányt az ünnepelt munkássága előtt tisztelegve. Bár én is azon kollégák közé tartozom, akiknek Zsolt elküldi friss publikációit, úgy vélem a tudományos oeuvre bemutatása egy, a korszakot jól ismerő szakember dolga lehet, így én azokra a szakterületekre fogok kitérni, amelyek hozzám is közelebb állnak.

A jelenlévők talán tudják, hogy pályáját a dunaújvárosi Intercisa Múzeumban kezdte, ahol 15 évet töltött muzeológusként, majd igazgatóként, egy évig a szentesi Koszta József Múzeumot vezette. A múzeumi évek után az egyetemi oktatói, kutatói pályát választotta, 1984-ben került a pécsi Janus Pannonius Tudományegyetemre egyetemi adjunktusként, ahol szívós munkával alakította ki a régészképzés feltételrendszerét az alapoktól a doktori képzésig. A dékáni pozíciót is magában foglaló sokszintű egyetemi tevékenységei között mindenképpen említést érdemel a Pécsi Légirégészeti Téka létrehozása, majd vezetése 10 éven keresztül, mely az ország jelentős részéről rendelkezik felvételekkel és ezek fotogrammetriai és térinformatikai feldolgozásaival. 2014-től az egyetem professor emeritusa, az oktatás mellett folytatva a PhD Ókori Program vezetését és PHD hallgatók témavezetését.

A múzeumi és egyetemi munkahelyei mellett több alkalommal vállalt államigazgatási pozíciót, így 1998-2000 között, az akkor a Nemzeti Kulturális Örökség nevet viselő minisztériumban. Irányításával indult meg *A magyar régészet az ezredfordulón* című, közel 80 szerző közreműködésével, a szakma széles körű összefogásával készülő kiadvány előkészítése, mely 2003-ban magyarul, majd 2004-ben angolul jelent meg, s amely a magyar régészet friss eredményeinek komplex, jól érthető bemutatására szolgált. Feladatai közé tartozott a világörökségi szakterület is – 1998-ban három világörökségi helyszínnel rendelkeztünk, az elkövetkező négy évben ezeknek a száma nyolcra (a jelenlegi számra) nőtt. Közreműködésével hozzájárult a pécsi, hortobágyi, fertő-táji és tokaji helyszínek sikeres nevezéséhez és a világörökségi listára kerüléséhez. Ezen időszak egyik számomra is meghatározó eleme volt az önálló törvénynek megálmodott régészeti szabályozás kidolgozása, amely egy közel egy éves folyamat volt, figyelembe véve azokat az igényeket, amelyek az ezredfordulón jelentkeztek. A lelkes szakemberekből álló fiatal stáb gyakorlatilag elvégezte a feladatot, de a műemlékvédelem irányítását akkor átvevő vezetés másban gondolkodott, és így a friss törvénytervezet nem tudott önálló életre kelni, hanem beolvadt az akkor kimunkálása alatt álló örökségvédelmi törvénybe.

Ásató régészként a kezdetektől megkülönböztetett figyelmet fordított a feltárt emlékek konzerválására, műemléki bemutatására, az itthoni és Németországban végzett kutatásai során. Fontosnak tartotta az ingatlan régészeti örökség megőrzött elemeinek önálló megnevezését, a régészeti műemlékek kutatása és gondozása problémakörének külön konferenciát, majd kötetet szervezett, mely kiadvány egy a közel hatvan, örökségvédelemhez köthető publikációi közül. Mindez szervesen kapcsolódik a műemlékvédelem szakterületéhez is, több tanulmányában vizsgálta a két diszciplína egymással érintkező, átfedő, gyakran ellentmondó működését. Bár nincs lehetőség Visy Zsolt különböző szakmai szervezetekben betöltött szerepének és tevékenységének részletes ismertetésére, fontos megemlíteni az ICOMOS nemzetközi és hazai bizottságaiban így különösen az ICAHM-ban, illetve a Régészeti (Mű)emlékhelyek Szakbizottságában végzett sokrétű munkáját. Több cikluson keresztül tagja, majd elnöke volt az UNESCO Magyar Nemzeti Bizottsága különböző szakbizottságainak, így a Világörökség Bizottságának is. Az ICOMOS szakértőjeként több alkalommal adott szakvéleményt az UNESCO Világörökség Bizottság részére régészeti helyszínek és tájak kezelésével kapcsolatos kérdésekben. Közreműködésével hozzájárult ahhoz, hogy Magyarország kétszer is tagja lehetett a 21 tagú UNESCO Világörökség Bizottságnak, illetve 2002 júniusában Budapesten rendezhette meg a Bizottság 26. ülésszakját. Az UNESCO-ban betöltött kiemelt szerepének egyik bizonyítéka, hogy helyet kapott a Világörökségi Egyezmény *Oral archivum*ában bemutatott 61 szakember között, ahol csak két magyar, Fejérdy Tamás és Visy Zsolt szerepel.

Ha arra a kérdésre szeretnének választ kapni, hogy miért én vállaltam a jelölt méltatását, arra a limes-programban együtt töltött idő a válasz. Visy Zsolt 2015 végén kapott felkérést „A Római Birodalom határai – A dunai limes magyarországi szakasza” világörökségi várományos helyszínnek a Világörökség Jegyzékébe történő jelölése előmozdítására miniszteri biztosként. A Ripa Pannonica, a Duna-menti határvédelmi rendszer történetének és emlékanyagának feldolgozása kutatásainak egyik meghatározó területe. A tudományos kutatási program mellett (melynek egyik kiemelkedő eredménye a nagydoktori disszertációja, illetve 2000-ben magyarul, majd 2003-ban angolul megjelent könyve: *The Ripa Pannonica in Hungary*) egyik kezdeményezője volt annak a nagyívű elképzelésnek, mely szerint a Római Birodalom teljes határvédelmi rendszere egyetlen világörökségi helyszínné válhasson. A javaslatot felkaroló tudományos testület, a 2003-ban megalakult Pozsony Csoport egyik alapító tagja. Főszervezője volt a 2003-ban Pécsen rendezett nemzetközi limes-konferenciának (19. International Congress of Roman Frontier Studies). Az egységes jelölés eszméjét az UNESCO Világörökség Bizottsága is befogadta, ezáltal a „Frontiers of the Roman Empire” nemzetközi sorozathelyszínként szerepel a világörökségi listán. A hazai római kori régészeti örökségben rejlő turisztikai potenciál feltérképezését is célul tűzte a 2008-ban létrejött Magyar Limes Szövetség, melynek alapító tagja és elnöke Visy Zsolt volt. Miniszteri biztosként tovább gondozta a hazai limes szakasz 2011-ben elkészült első világörökségi nevezését és kezelési tervét, majd részt vett a nyolc országra kiterjedő Dunai Limes nyugati szakasza világörökségi nevezésének elkészítésében, továbbá a német-osztrák-szlovák-magyar közös nevezés Magyarország által történt benyújtásában 2018-ban. A nevezés végül sikerrel zárult, a Dunai Limes 2021-ben felkerült a világörökségi listája – kormányzati döntés nyomán a magyar szakasz nélkül. Bár e fejlemény jelentősen visszavetette a Duna menti római lelőhelyekben rejlő lehetőségek kiaknázását, csak remélni tudjuk, hogy a nevezés előkészítésébe fektetett hatalmas munka – melyben magyar koordinátorként vettem részt – hosszú távon megtérül.

A jelölt, Visy Zsolt professzor úr még egy kezdeményezéséről szeretnék szót ejteni, melynek célja egy székely falu, Énlaka kulturális örökségének kutatása, dokumentálása és közkinccsé tétele. 2007-ben került sor az első konferenciára „Tanulmányok Énlaka történetéről és kultúrájáról” címen, melyet kétévente újabb konferencia követett a székely kultúra valamely területét körüljárva. A 150 lakossal rendelkező kis falu, amely kivételes épített örökségéről, római kori régészeti emlékeiről, egységes faluképéről, templomának kazettás mennyezetéről nevezetes, maga is sokat tett az értékfeltáró program fenntartása érdekében, melynek megvalósítását először Visy Zsolt vezetésével a Pécsi Tudomány Egyetem Régészeti Tanszéke karolta fel, később csatlakoztak az egyetem Építészeti, Néprajzi, Kulturális Antropológiai részlegei is. A hatalmas munka első összegző kötete 2019-ben jelent meg (benne Zsolt *Énlaka a római korban* című tanulmányával), a kötet a helyi lakosság bevonásának egyre bővülő folyamatáról is beszámol saját értékeinek megőrzésébe, védelmébe.

Végül egy személyes megjegyzés: Zsolt nemcsak tudományos publikációit küldte el nekem, de meghívott a Semmelweis Kamarazenekar koncertjeire is, így kiderült számomra, hogy esetében nemcsak a régész spaknija, de a bárcsa is hozzáértő kezekben van.

Remélve, hogy fentiek némi betekintést engedtek a jelölt szerteágazó munkásságába, felkérem a Tisztelt Közgyűlést, hogy Visy Zsoltot életműve elismeréseként a Társulat tiszteleti tagságával tüntesse ki.

(Wollák Katalin 2023)